
ОБЩИНСКИ СЪВЕТ 

ДОКЛАДНА ЗАПИСКА

ОТ ДИМИТЪР НИКОЛОВ - КМЕТ НА ОБЩИНА БУРГАС
 
Относно: Приемане на Наредба за изменение и допълнение на Наредбата за условията и реда за съставяне на  бюджетната прогноза за местните дейности  за следващите три години, за съставяне, приемане изпълнение и отчитане на бюджета на Община Бургас

УВАЖАЕМИ ОБЩИНСКИ СЪВЕТНИЦИ, 
	
	Редът за обсъждане на проекта за бюджет и отчета за изпълнението му  са уредени в действащата Наредба за условията и реда за съставяне на бюджетната прогноза за местните дейности  за следващите три години, за съставяне, приемане изпълнение и отчитане на бюджета на Община Бургас, приета с решение на Общински съвет - Бургас, по т. 9, Протокол № 28/ 29.10.2013 г.; изменена и допълнена:  по т.1, Протокол № 17/ 27.09. 2016 г. Същата, следва да се синхронизира с настъпилите впоследствие изменения в Закона за публичните финанси.
Промените в ЗПФ, свързани с управление на финансите на общините са за: по- ясно дефиниране на обхвата и реда за определяне на бюджетните взаимоотношения на общините с държавния бюджет чрез обособяване на основни взаимоотношения, чиито размери по видове се приемат със ЗДБРБ; изчерпателно определяне на условията и реда за извършване на промени в тях; създаване на условия за устойчиво и дългосрочно балансиране на разходните отговорности на общините и засилване на бюджетната дисциплина. Разпоредбите прецизират и доразвиват реда за реализиране на бюджетните взаимоотношения между централния бюджет и бюджетите на общините под формата на субсидии по видове: обща субсидия за делегираните от държавата дейности, трансфери за местни дейности - обща изравнителна субсидия и трансфер за зимно поддържане и снегопочистване на общински пътища, и целева субсидия за капиталови разходи. Тези промени намират отражение в предложението за промяна на чл. 22, чл.23, чл.30 и чл.42. от Наредбата. Разпоредби относно общественото обсъждане на проекта за бюджет се съдържат, както в чл.29, ал.2 от Наредбата за условията и реда за съставяне на  бюджетната прогноза за местните дейности  за следващите три години, за съставяне, приемане изпълнение и отчитане на бюджета на Община Бургас, така и в Приложение № 1 към чл.29, ал.2 от Закона. 
Основната цел за приемането на измененията е уеднаквяване разпоредбите на наредбата с измененията в закона за публичните финанси и стриктното им спазване, както и подобряване реда за обсъждане и разглеждане на проекта за бюджет на общината, който е един от най-важните актове, предлагани от кмета на общината и съответно дискутирани и приемани от общинския съвет.  
Проектът на наредбата е съобразен с европейското законодателство - Регламент (ЕО) №1082/2006 г. на Европейския парламент и на Съвета и Европейската харта за местно самоуправление, както и с разпоредбите и целите на националното и местно законодателство.
 	В съответствие с разпоредбата на чл.26 от Закона за нормативните актове на проектът на Наредба за условията и реда за провеждане на обществено обсъждане на проекти, финансирани чрез поемане на дългосрочен дълг от Община Бургас е обявен на интернет-страницата на Община Бургас и на портала за обществени консултации. В предоставения 30 – дневен срок не са постъпили предложения и становища.
Предвид изложеното, на основание чл. 82, ал. 1 от Закона за публичните финанси във връзка с 21, ал. 2 от Закона за местното самоуправление и местната администрация, предлагам,  Общински съвет Бургас да вземе следното:
РЕШЕНИЕ:
	Приема Наредба за изменение и допълнение на Наредбата за условията и реда за съставяне на  бюджетната прогноза за местните дейности  за следващите три години, за съставяне, приемане изпълнение и отчитане на бюджета на Община Бургас

§ 1. В чл.22, ал. 1, т.1 се правят следните изменени и допълнения:
1. буква „б“ се изменя и придобива следното съдържание: „местни дейности – обща изравнителна субсидия и за зимно поддържане и снегопочистване на общински пътища“
2. в буква „г“ след израза: „други целеви разходи“, се добавя израза: „включително за местни дейности.“
§2.  В чл. 23, ал. 1 след израза: „тези дейности“ се добавя израза: „за сметка на централния бюджет, както и за сметка на бюджетите на първостепенните разпоредители с бюджет по държавния бюджет, които провеждат съответните области на политики.“
§3. Чл.29, ал.2  се изменя и придобива следната редакция: „Публичното обсъждане се провежда по ред, определен от общинския съвет, съгласно Приложение № 1 към настоящата Наредба.“
§4.  Раздел I от Приложение № 1  към чл. 29, ал. 2 и чл. 44, ал.4 от  Наредбата, се изменя и допълва като придобива следното съдържание: 

I. ПРАВИЛА ЗА ПРОВЕЖДАНЕ НА ПУБЛИЧНО ОБСЪЖДАНЕ НА ПРОЕКТА ЗА ОБЩИНСКИ БЮДЖЕТ

1. Кметът на общината представя проекта на бюджет за публично обсъждане от местната общност. 
2. Срокът за провеждане на публичното обсъждане на проекта за бюджет за съответната година е до 20 работни дни от обнародването на закона за държавния бюджет за съответната година.
3. Обявата за публичното обсъждане се публикува най-малко седем дни преди провеждането му в един ежедневник, на интернет страницата на общината и в местните средства за масово осведомяване. Обявата съдържа датата, мястото, дневния ред и правилата за участие в публичното обсъждане на проекта за  общински бюджет.
4.  Кметът на общината и Председателят на общинския съвет отправят писмени покани за участие в обсъждането до заинтересовани страни – синдикати, бизнес организации, неправителствени организации и други лица.
5. Кметът на общината организира изготвянето на материал, представляващ основните показатели на документа, в достъпен за гражданите формат и вид, който се предоставя на участващите в обсъждането.
6. Становища и предложения по проекта за общински бюджет могат да се предоставят в деловодството на общината не по-късно от два дни преди датата на провеждане на публичното обсъждане.
7. За постъпилите предложения по т. 7 и предложенията, направени по време на  публичното обсъждане, се съставя протокол, който е неразделна част от проекта за общински бюджет при разглеждането му  на заседание на общинския съвет.
8. Проектът за общински бюджет се публикува  на интернет страницата на общината.
9. Заседанието на общинския съвет за разглеждане на проекта на бюджета се провежда не по-рано от 10-десет работни дни след входирането му в деловодството на съвета.
Приложения: Копия от сайта на Община Бургас и портала за обществени консултации относно оповестяването, ведно с проекта на нормативен акт и мотиви към него.

